次韻丹霞宗本長老見寄古風
作者：李綱
朝代：宋

paragraphs: 帝居鬱沉沉，梧桐植朝陽。
愧將鷰雀翼，參彼鵷鸞行。
含香待黼座，秉筆立明光。
誰知汲黯戅，忽作朱雲狂。
襆被出都門，濯纓走滄浪。
飽聞瑞光巖，道席久振芳。
識高行復苦，皎月照嚴霜。
醍醐有妙味，薝蔔無餘香。
願聞第一義，洗我浩刼茫。
閉關不肯出，未許窺高墻。
徒將非舌語，遠寄煩宣揚。
秋風動樵水，何日思褰裳。